

**SIKKERHETSRUTINER I AKTIVITETSSKOLEN**

Vi forholder oss til følgende styringsdokumenter:

* Oslo Kommunes forskrift om skolefritidsordningen
* Opplæringslovens regler for trivsel og trygghet
* Rammeplanen for Aktivitetsskolen i Oslo Kommune
* Oslo Standarden

Aktivitetsskolen forholder seg til Oslo Kommunes forskrift om skolefritidsordningen. Forskriften gir krav til bemanning med 1 voksen pr. 24 elever. I Aktivitetsskolen prioriterer vi bemanning og har alltid mer personell enn forskrift for Skolefritidsordningen i Oslo kommune beskriver.

**Lekeapparater**

Lekeapparater i skolegården følges opp av Undervisningsbygg månedlig. Lekeapparater som ikke ivaretar sikkerheten til elevene blir umiddelbart stengt.

**Rutiner for sikkerhet**

Kastellet skole og Aktivitetsskolen har felles regler for bemanning i skolegården. Kastellet skole har et stort uteareal som elevene kan boltre seg på. For å ivareta sikkerheten til elevene, vil det til enhver tid være plassert voksne ute, på ulike strategiske plasser. Det er alltid voksne ute når elevene er ute.

Alle voksne som er ute skal ha på seg synlig refleks-vest (grønn, gul).

Vanlige rutiner for bemanning i Aktivitetsskolen er:

* En person i akebakken
* En person på klatrestativet
* En person i skogen
* To personer foran på plassen
* En person bak ved verandaene B-bygg

**Dersom det er redusert bemanning i AKS skal aktiviteter avlyses og uteområdene avgrenses. Daglige vurderinger gjøres av baseledere.**

**Morgenåpning**

Ved morgenåpning skal det være en ansatt foran på plassen og en ansatt ved lekestativet fra kl. 08.00. Lekeområdet er avgrenset om morgenen. Elever som krysser seg inn i AKS får muntlig beskjed om hvor eleven kan oppholde seg når de forlater kafeen og går ut etter kl. 08.00.

I morgenåpning påser baseleder at bemanning er på rett plass til rett tid. Uteområdene skal bemannes fra kl. 08.00 til kl. 08.30.

Baseledere påser at bemanning er på plass på rett sted til rett tid. Dette gjelder fra det tidspunkt Aktivitetsskolen starter daglig etter at skolen er slutt. Det gjelder også i forkant av matservering i AKS kl. 13.30, og i tidsrommet ute etter at mat er ferdig kl. 14.00 i Aktivitetsskolen.

**Grenser ute**

Skolen og AKS har klare grenser. Hver høst, ved skolestart viser Aktivitetsskolen uteområdet og grenser. Vi snakker med elevene våre om hvor grensene går. Vi repeterer grensene når vi ser det er nødvendig. Ansatte ute passer også på at elevene ikke er utenfor grensene.

**Krenkende atferd, mobbing og hærverk**

Aktivitetsskolen viderefører skolens regler med tanke på trivsel og omsorg. Vi er opptatt av språkbruk, og at vi snakker pent til og med hverandre. Skolen og Aktivitetsskolen praktiserer nulltoleranse ved krenkende atferd, mobbing og hærverk.

**Brannvern**

Alle ansatte er kjent med skolens Branninstruks. Denne informeres om hver høst. Assistentene deltar på brannøvelser og kan instruksene for evakuering.

**Innkryss og utkryss**

Elevene skal krysses inn når de kommer til Aktivitetsskolen. AKS mottar beskjed fra skolen om enkelte elever er fraværende. Foresatte skal krysse ut elevene om ikke andre beskjeder foreligger. Ingen elever sendes fra skolen uten aksept fra foresatte.

Det er viktig at foresatte gir nødvendig informasjon om henting, og særlige hensyn AKS skal utøve.

**Trivsel, skader og sykdom**

Aktivitetsskolen kontakter foresatte når vi ser at et barn har det vanskelig, eller ikke trives. Vi oppfordrer også foresatte til å ta kontakt med Aktivitetsskolen dersom man opplever, eller har mistanke om at barnet tilsynelatende ikke trives.

AKS kontakter også foresatte dersom et barn skader seg, blir sykt, mobber, ødelegger andres og/eller skolens inventar. Skademeldinger skrives av skolens administrasjon.

**Kontakttelefon**

Aktivitetsskolen skal inneha oppdaterte telefonlister som mottas fra skolen. Det er foresattes ansvar å påse at AKS til enhver tid har riktig kontaktinformasjon. Flytting og endret telefon nr. bør også foresatte påse at AKS mottar.

AKS har dessverre ikke mulighet til å utlevere andre elevers/foresattes telefonnr.

**Førstehjelp**

Aktivitetsskolens leder har førstehjelps kurs. Det er lærere og flere i administrasjonen som har nødvendig førstehjelpskurs. Aktivitetsskolens ansatte er informert om rutiner dersom en elev skader seg.

**Rutiner ved bading**

Skolen og AKS har felles rutiner. For å oppsøke strand/svømming skal lærer/assistent ha nødvendig livreddende kurs. AKS tar ikke med elever til strand, eller basseng for å svømme. Regler for sikkerhet er en voksen pr. 15 elever når assistent/lærer har gyldig livredningsprøve.

**Sykefravær i Aktivitetsskolen**

Dersom det er stort sykefravær i Aktivitetsskolen vil vi alltid avgrense uteområder og avlyse aktiviteter. Dette for å ivareta elevenes sikkerhet. Vi forsøker å bestrebe oss til å informere foresatte på skolens nettside når dette skjer.

**Politikontakt**

Kastellet skole har egen politikontakt. Dersom vi opplever usikkerhet i forhold til elevenes sikkerhet har vi gode rutiner, kontakt og nødvendig samarbeid med politiet.